A HALASI BOX CLUB
SZAKMAI BESZÁMOLÓJA A 2017. ÉVRŐL


HALASI BOX CLUB 1947 – 1997 – 2017.

KETTŐS JUBILEUM:

70 ÉVES AZ ÖKÖLVÍVÁS KISKUNHALASON.
20 ÉVE INDULT ÚJRA AZ EGYESÜLET.



I. ÖSSZESÍTETT EREDMÉNYEK:

Versenyzőink 18 tornán, kupán, eseményen vettek részt ebben a szezonban.

A jelenlegi versenyző keret:
1. 	Kozma Beáta – elit női, 69 kg.
2. 	Kertész-Kovács Ádám – elit férfi + 91 kg.
3. 	Török Gergő – junior 57 kg.
4. 	Török Péter – serdülő 38 kg.
5. 	Jákob Klára – elit női 60kg.
6. 	Hanner Olivér – elit 75 kg.
7. 	Piatkó Péter – elit +91 kg.
8. 	Magyar Csenge – serdülő 60 kg.
9. 	Retek László – junior 60. kg.
10. 	Rabi Ferenc – elit ffi. 60. kg.
11. 	Sipiczki Ádám – serdülő 49 kg.
12. 	Markó Győző – serdülő 69 kg.
13. 	Váczi Richárd – elit 85. kg.

A 13 főből 8 versenyzőt rangsorolt a MÖSZ a hivatalos ranglistán!

Ranglista helyek (2017. évi eredmények alapján):

Serdülő 60.kg. Magyar Csenge 3. (6 versenyzőből)
Serdülő 66. kg Magyar Csenge 2. ( 4 versenyzőből)
Junior 57 kg. Török Gergő 15. (21 versenyzőből)
Elit 75 kg. Haner Olivér 9. (18 versenyzőből)
Elit + 91 kg. Kertész Kovács Ádám 6. (9 versenyzőből)
Elit 81 kg. Váczi Richárd 10. (16 versenyzőből)
Elit 75.kg. Kozma Beáta 6. (8 versenyzőből) 
Elit 64 kg. Jákob Klára 3. (6 versenyzőből)


Megj. az év 2016-tól együttműködünk a kiskőrösi „egyesületen kívüli” versenyzőkkel, akik 2016. augusztus 1-étől halasi színekben versenyeznek. Edzőjük Tisza Zoltán. A szezonban sok közös edzés megtartására is sor kerül!

Magyar bajnoki és diákolimpiai helyezések:
· Jákob Klára 		Elit női MAGYAR BAJNOKI bronzérem 
· Magyar Csenge		Serdülő női MAGYAR BAJNOKI ezüstérem
Serdülő női UTÁNPÓTLÁS OLIMPIAI bronzérem

Különdíjasok:
· Haner Olivér („Nap mérkőzése” Pécs – Pláza kupa)

Társadalmi, szakmai díjak:
MÖSZ:
	Magyar Ökölvívásért díj:
			SZABÓ LAJOS
			LEHÓCZKI LÁSZLÓ

Csenki Ferenc emlékdíj: 
		Dr. Viszmeg Sándor főorvos, az 1947-es halasi ökölvívócsapat tagja
A halasi ökölvívás támogatásáért, segítéséért:
Mókus László, volt halasi ökölvívó (1971-1976.)

Kincses György emlékdíj:
· Kozák László – Madárfészek Ökölvívó Akadémia

Az „év halasi ökölvívója”: Jákob Klára

Élő nemzetközi kapcsolatok:
Spartak Komarno (SVK)
Spartac Subotica (SRB)
BBK Osijek (HR)
			 
MÖSZ tisztségviselők Kiskunhalason, rendezvényen, versenyen:
· Erdei Zsolt MÖSZ elnöke – két alkalommal 
· Nagy Anett Viktória, a MÖSZ főtitkára, 
· Wida József az utánpótlás csapat menedzsere.
· Kovács Mária női szövetségi kapitány,
· Dorkó Péter, Hranek Sándor, Gál László, Konkoly István MÖSZ edzőbizottság tagjai,

Egyéb rendezvények:
1. Jubileumi emléktábla avatása
2. Gálavacsora a 70 éves halasi ökölvívás tiszteletére
3. (S)Portré – emlékkönyv Csenki Ferenc és a 70. évforduló tiszteletére
4. „Házam lakói” – Kozma Anita szobrász, volt halasi ökölvívó kiállítása
Részvétel versenyeken: 18 alkalom.
Vívott mérkőzések száma 64, ebből:
- nyert 29
- vesztes 22
- döntetlen 5
- bemutató 8
+ ellenfél nélküli versenymegjelenés: 9 alkalom

A 2017. évi hivatalos ranglistán 96 rangsorolt klub közül:
31. Halasi Box Club – 10 056 ponttal 

1. a Debreceni VSC – 97 300 ponttal,
96. az Ócsai VSE – 130 ponttal)

Közvetlen „versenytársaink”
Megyéből (összesen 6 klub) és a régióból (összesen 16 rangsorolt egyesület):
 :
Kecskeméti SC – 8. helyen,
Szegedi BC - 15. helyen,
MOGYI SE (Baja) – 19. helyen,
Varjú BC. (Helvécia) – 28. helyen áll.



II. AZ ÉV KRÓNIKÁJA:

Tevékenységünk – és ez a mi érdekünk is – a város, a szűkebb és a tágabb helyi közösség előtt zajlott. Eredményeinkről, eseményeinkről rendszeresen hírt adott a helyi média.
Jáger Levente, a Halasi Tükör, a Halas TV vagy az elektronikus hírportál, a  www.halasmedia.hu jelen volt, beszámolt minden fontosabb rendezvényünkön. Anda Péter sok jó fotóval örökítette meg a bokszolókat, vendégeinket.
A www.halasinfo.hu portál és Juhász D. Géza szintén partnerünk volt, csakúgy, mint a Petőfi Népe, illetve annak újságírója: Tapodi Kálmán.
Azon túl, hogy megköszönjük munkájukat, segítenek most abban, hogy az éves beszámolónkat javarészben dokumentumokra támaszkodva állítsuk össze.
Az alábbiakban így jegyzőkönyvi kivonatok mellett az eredmények, események hátteréről, az oda vezető útról is olvashatunk.

1) 2017. FEBRUÁR 04 – MAKÓ – ÉVADNYITÓ POFONPARTI

Makón indult a régiós szezon. 5 versenyzővel vettünk részt, 2 győzelem, egy bemutató és két vereség a mérleg:
Sipiczki Ádám verte a Szegedi BC versenyzőjét, Martonosi Jánost. Jákob Klára egy laza bemutatót bokszolt a szintén szegedi Varga Réka ellenében. Markó Győző egyhangú győzelmet arat Balog (TZR) ellen. Haner Olivér jó meccsen kikap a Boxvilág SE versenyzője Pink Roland ellen. Piatkó Péter nem bírt a kecskeméti Németh Ottóval.

2.) 2017. FEBRUÁR 16. – SAJTÓTÁJÉKOZTATÁS A 70/20. ÉVFORDULÓS TERVEKRŐL:

www.halasinfo.hu

A halasi bokszolók tervei a jubileumi évre
1947-1997-2017. Három nagyon fontos évszám a halasi ökölvívósport történetében. Szabó Lajos elnök elmondta, az egyesület rangjához és eredményeihez méltóan készülnek a jubileumra.

1947-ben alakult meg az első halasi egyesület, augusztus 5-én került sor az első mérkőzésre a Szilády Áron Gimnázium tornatermében. Attól kezdve egészen a 60’-as évek végéig pezsgő ökölvívóélet volt városunkban, hétvégén hatalmas csb meccsekkel, nagy szurkolótáborral, országszerte ismert és elismert halasi keményöklű fiúkkal.
Rövid megtorpanás után a hetvenes évek elején újraindult a szakosztály, szintén remek kis bokszolókkal, közel két és fél évtizedig, több-kevesebb sikerrel. Azután 1993-97 között volt pár egyéni versenyző, volt, aki kecskeméti színekben versenyzett, noha itthon edzett, de átmeneti visszaesés következett be.
1997-ben Mester Sándor szervezett egy „volt bokszolók találkozóját”, és ekkor, Szabó Lajos javaslatára alakult újjá a mai klub. A hetvenes évek elejének csapatából állt össze a vezetőség, akik mind a mai napig szervezik, irányítják és támogatják a csapatot. Akkor volt bokszoló Lehóczki László edző, Pozsonyi László és Mókus László elnökségi tagok, Szabóval, Mesterrel együtt.

2017 év koraőszén egyszerre lesz 70. és 20. születésnap a halasi öklözőknél.
Szabó Lajos elnök elmondta, hogy az egyesület rangjához és eredményeihez méltóan készülnek a jubileumra:
Terveik között szerepel, hogy az egykori sikerek helyszínén, a volt SERNEVÁLL épületének falán emléktáblát helyezzenek el a halasi bunyósok és Csenki Ferenc alapító edző, díszpolgár tiszteletére. Az emléktáblára Kozma Anita volt halasi válogatott bokszoló, jelenleg szobrászhallgató tervezi a plaketteket.
Előkészítés alatt áll egy profi gála megszervezése is, hiszen az Halason még nem volt – miközben a városból már került ki (régebben is és most is van) jónevű profi bokszoló, elég csak Kincses György nevét idéznünk. Mester Sándor felvette a kapcsolatot a profiboksz-menedzser Rácz Félixszel, akinek tetszett az ötlet, és ha megfelelő hátteret sikerül biztosítani, akkor jó eséllyel egy profi gálát rendeznek Kiskunhalason is.
“Egyesületünknek az elmúlt évtől élő együttműködése van a Kiskőrösön edzősködő Tisza Zoltánnal is, akinek a „fiai, lányai” a halasi egyesületet színeiben versenyeznek, egyre szebb sikerrel. Úgy véljük, mind a két félnek kölcsönösen hasznos ez az kooperáció” – mondta Mester Sándor.
Kiskunhalas 1998-óta minden évben rendez legalább egy ökölvívó mérkőzést. Két korosztályos magyar bajnokságnak adtak eddig helyt, mind a kettő nagy szakmai sikert aratott. A város saját versenyét Testvérvárosok kupája néven rendezi meg, ami az elmúlt években nagyon komoly szakmai rangot vívott ki, és szerencsére a közönség érdeklődése is egyre nagyobb iránta. Három testvérváros – Nowy-Sacz, Szabadka, Hódmezővásárhely – rendszeresen részt vesz, rajtuk kívül még mindig itt van a szlovákiai Spartak Komarno is, illetve alkalmanként a Sepsiszentgyörgy melletti Brassó bokszolói. Az ország vezető csapatai szívesen fogadják a halasiak meghívását.
Volt olyan év, hogy a helyi sportcsarnokban választották ki a válogatottal utazó keret tagjait. A jó rendezésnek és a magas színvonalnak köszönhetően, 2017-ben ez a verseny a szövetség kiemelt versenyévé vált, azaz az országban lévő régióválogatottak, ökölvívó-akadémiák számára előírt az indulás, valamint a MÖSZ rangos nemzetközi indulók nevezésben segít. A XVII. Nemzetközi Testvérvárosok kupájára az idén is érdemes lesz kilátogatni, szeptember második hetében.
Mester Sándor elnökségi tag, az egyesület „krónikása” tájékoztatása szerint hozzáfogtak megszervezni a volt halasi ökölvívók és támogatók találkozóját, hiszen a sportág szeretete mellett baráti kapcsolat is összeköti a bunyósokat, ami átível nemzedékeken. Készül az elmúlt éveket bemutató alkalmi sporttörténeti kiadvány, de mellette szeretnének Csenki Ferencnek is emléket állítani egy kis dokumentumkötettel, hiszen nevelői munkássága mellett úgy vélik, élete is példát adhat sokaknak.
Igaz ugyan, hogy ebben az évben sem fért be halasi ökölvívó klub tagjai közül senki a városi sport díjazottjai közé, de úgy hírlik, a február végi hagyományos budapesti országos szövetségi rendezvényen lesz díjazottja a klubnak.
Folytatják a hagyományőrzést a Csenki Ferenc és a Kincses György emlékdíjak kiadásával, az edzőteremben elhelyezésre kerültek a nagy elődök és a klubnak dicsőséget szerző sportolók képei, és azok emlékét is ápolják, akikhez már – sajnos – csak a temetőbe lehet kimenni, tisztelegni.
“Reméljük nem csak múltja, hanem fényes jövője is van a halasi ökölvívásnak” – nyilatkozta Mester Sándor.


3.) 2017. FEBRUÁR 27. – KLUBVEZETŐK ELISMERÉSE A JUBILEUMI ÉVBEN:

www.halasinfo.hu:
3.1.) A Magyar Ökölvívó Szövetség közzétette a 2017-ben díjazottak listáját. 
Az ez évben 70 éves halasi klubból Szabó Lajos elnök a „Magyar Ökölvívás Támogatásáért” díjat, Lehoczki László edző a „Magyar Ökölvívásért” díjat veszi át egy később megjelölt időpontban.
A szövetség azt a két évtizedes önzetlen munkát ismeri el ezzel, amit a két szakember az örökifjú, húsz éve döntően nekik köszönhetően újabb lendületet kapó egyesület érdekében végzett. VB és EB résztvevő, sokszoros válogatottak, magyar bajnok és bajnoki helyezettek kerültek ki a klub tagjai közül. Sok – közülük páran talán „másutt” nem mindig szívesen látott – gyerek, fiatal talált remek edzéslehetőséget, lett önmagára vigyázó, sportszerű, egészséges ember a bunyó segítségével. Többen járnak be ma is edzésre, úgynevezett hobby-bunyósként, ahogyan ők fogalmaznak, a „Jó hangulat és a mozgás kedvéért…”
A MÖSZ elnöksége méltatja ezzel azt a versenyrendezői tevékenységet is, amely két magyar bajnokság megrendezés mellett, a ma már országos elismertségű Testvérvárosok kupája kiemelt versenyrendszerbe illesztéséig vezetett. A jövő mellett fontos a hagyományápolás is, díjakat alapítottak a volt bokszolók, edző emlékére, tartják a kapcsolatot a „régi halasi öklészekkel”.
Lehóczki László mellett többek között Gedó György, Fekete Pál volt remek bokszoló és szakfelügyelő, Szántó László elnökségi tag és mások kapnak most a magyar ökölvívásért díjat.
Szabó Lajos hetedmagával, például Szita Károly polgármesterrel, Turbucz Gábor szakosztályvezetővel, dr. Gurubi Ádám MÖSZ jogi bizottsága elnökével együtt, mint sportszervező, szakmai, anyagi és erkölcsi támogató kapja meg az elismerést.
Harcsa Zoltán ugyanott az év férfi ökölvívója, Erdei Zsolt az év edzője, a Halason is többször szereplő Juhász Roland az év bírója, a Nemzeti sport vezető szerkesztője és a Sport Plusz a média, Szatmári Petra az év női ökölvívója díjat kapja  meg, és rajtuk kívül még ott lesz a többi kitüntetett is, akiknek a neve talán nem ennyire ismert, de akik nélkül, a háttérben dolgozó, támogató emberek, sportbarátok nélkül ez a kiemelten jól szereplő olimpia sportág nem érne el eredményeket, nem számíthatna szép jövőre – melyben reméljük a halasiaknak is lesz további szerepe.
22 díjazott közül ketten halasiak, úgy véljük erre – is – méltán lehetünk büszkék! Gratulálunk nekik!

3.2.) Magyar Ökölvívásért díjat kapott Lehoczki László és Szabó Lajos
Március végén dr. Csötönyi Sándor átadta a “Magyar ökölvívásért díjat” Lehóczki László edzőnek és Szabó Lajos klubelnöknek.
A jelenlegi elnökség 20 éve működteti a HALASI BOX CLUBOT:
2017-ben 70 éves, és ebben a formában pontosan 20 éve – 1997-ben alakult újjá. Ugyanaz a vezetőség irányítja, szervezi. Fizetett alkalmazott nincs, az edző is – heti 4 alkalommal,+évi 20-25 hétvége – térítés nélkül végzi a munkáját. Inkább a saját pénzükből fizetik.
Minden évben az egyesületi rangsor első felében végeztek (90-100 csapat közül).
Jó szakmai hírnévnek örvend a csapat, több alkalommal tett látogatást az országos szakvezetés –DR. Csötönyi Sándor,Kovács István olimpiai bajnok, Dr. Kovács László, Szakos József, idb. és ifj. Balzsay Károly – is náluk.
A gyerekek nagyrésze „hátrányos helyzetű”, akik a csapatban mindig szívesen látott vendégek. Itt, az ő esetükben „szülői támogatásra” nem lehet számítani.
Ápolják a „régiek” emlékét, Kincses Gyuri síremlékét rendbe tették, Csenki Ferenc emlékére díjat alapítottunk, gondozzák és felkeresik az elődök – Halász testvérek, Óbendorf Józsi és mások – nyughelyét. Igazi hagyományőrzés is ez talán, ami a nevelés részét szolgálja.
Jó közösség épült ki, közös alkalmak, rendezvények megtartása mutatja ezt: környékbeli gasztrofesztiválokon például évek óta közös csapat vesz részt, vagy a nyári. Lehoczki edző tanyáján megtartott „önszervező” edzőtáborok is ezt igazolják.
Saját kezűleg hozták rendbe a lerobbant, romos volt kereskedelmi iskola tornatermét, ma már olyan igazi otthon, bár van még mit tenni.
Az elmúlt 20 évben az öt „kiemelt versenyen” (diákolimpia, tanintézetek bajnoksága, a két korosztályos válogató – Énekes, Bornemissza – és a korosztályos magyar bajnokságok) 6 bajnok, 20 második helyezett és 48 bronzérem született. Ebből egy magyar bajnok, 6 OB.bajnoki ezüstérmes és 21 harmadik lett, ez sportszakmai szempontból egy utánpótlás-nevelő, teljesen amatőr csapatnál talán elég szép eredmény.
7 válogatott kerettagot neveltek, közülük négyen képviselték nemzetkőzi versenyeken hazánkat. 22 válogatott mérkőzést vívtak, pozitív eredménnyel.
Egy EB 5 hely és egy ifjúsági VB résztvevő a világversenyek eredménye.
40 nemzetközi meccset vívtak a srácok és a lányok (halasi színekben).
Regionális Európa-kupa csapatversenyeken (BOXING1 és IWBL) 9 meccsen léptek versenyzőik ringbe.
4 sportösztöndíjasuk volt (2 fő Heraklesz program, 1 fő MOL sporttehetségek, 1 fő Bács-Kiskun megyei ösztöndíjas).
17 éves lesz jövőre a Testvérvárosok kupája, ami az ország egyik legrangosabb nemzetközi utánpótlás tornájává nőtte ki magát. Több alkalommal volt kijelölt válogató verseny, azaz innen állították össze az EB-re, vagy VB-re utazó keretet, vagy döntötték el az adott súlycsoport válogatottját.
Tudatosan ápolják a testvérvárosi, nemzetközi kapcsolatokat. A kezdetektől résztvevő Nowy-Sacz (POL) és Hódmezővásárhely csapata, 11 éve Szabadka (SRB és – nem testvérváros, de felvidéki egyesület – SP. Komarno (SVK) is eljön. Több alkalommal volt itt a Serpsiszentgyörgy melletti Brassó csapata is (hiszen Szentgyörgyön nincs ökölvívás, de az ő közvetítésükkel alakult ez a sportkapcsolat). A halasiak is több alkalommal viszonozták a testvérvárosi meghívást, sőt a szabadkai csapatnak a közép-európai ligában BOXING1 sorozat – két halasi is tagja volt.
Két országos bajnokságot rendeztek (2003 junior OB, 2011 ifi OB), mind a kettő nagy szakmai sikert aratott.
Ahogyan fentebb már jelezték,adtak pár korosztályos válogatott versenyzőt – például Köves Krisztián és Köves Sanyi, Babós Laci, Farkas Pista, Kozma Anita és Beáta – és sok fiatallal szerettették meg a sportágat, vagy biztosítottak neki jó szabadidő-eltöltési lehetőséget az utcán csavargás helyett.

Öt éve, az egyik iskola igazgatója úgy köszönte meg, „létezésüket”, hogy azt emelte ki, nagyon sok perifériára sodródott, hátrányos helyzetű gyereknek, fiatalnak adott kitörési, motivációs lehetőséget ez a klub, akik amúgy máshol nem biztos, hogy szívesen látott vendégek lettek volna. Erre is büszkék vagyunk.
Szabó Lajos klubelnök
Az egyesület működéséhez a stabil hátteret ő biztosítja, a Bács-Gazda COOP jelentős anyagi támogatásával. Éves szinten is konkrét anyagi támogatást nyújt. Több sportolónak adott tartósan, vagy átmenetileg munkahelyet cégénél.
Mivel a pályázatok, sporttámogatások esetlegesek, ha nincs meg a stabil háttér – rezsi költség, utazás, szállás, felszerelés árát ki kell fizetni, nincs haladék, ugyanakkor a támogatás, az „1 %-os juttatás” csak jóval később érkezik meg – nélküle a napi működés bizonytalan lenne, ez nem menne.
Rendszeresen indulnak pályázatokon, mind sportági, mind egyéb fejlesztési, nevelési, versenyeztetési támogatásokat célzó kiírásokon. Sikerrel, ezek menedzselését, levezénylését ő irányítja.
Az egyesület gazdálkodási feladatait – adminisztráció, elszámolások stb. – a cége végzi, társadalmi munkában.
Nélküle ez a klub nem működne. Valamikor jó kis ifista félnehézsúlyú volt, ismeri a bunyót kívülről, belülről, amit csak lehet, megtesz érte. Jó kapcsolatai vannak, és mint jól működő vállalkozó, mindig ott áll a csapat mögött
Tulajdonképpen az 50. évfordulón, 1997-ben – akkor rendeztek egy volt halasi bokszolók találkozóját – ébredtek rá, hogy éppen két éve már, nincs ökölvívás Halason és ott szervezték újjá, és azóta is élnek, dolgoznak.
Maga az újjászervezés Szabó Lajos ötlete volt, aki akkor egy pohárköszöntő kapcsán elindított körbe egy pezsgősvödröt, kérve a felajánlásokat, és az ott összejött közel 200 ezer forint támogatói pénzből indult újra az ökölvívás halason. Ahogy az lenni szokott, akié az ötlet, azé munka is: Szabó Lajos lett az elnök, azóta is ő csinálja. Csenki Feri bácsi vállalta az edzések vezetését, de mivel már nem volt fiatal, Lehoczki Laci – volt halasi pehelysúlyú – jött neki segíteni, és 1999-től, már teljes egészében ő az edző. Mester Sándor pedig intézi a klub ügyeit. Ez a hármas tartja életben a klubot azóta is.
Lehoczki László edző
Kiskunhalason egy jónevű gázszerelő, amikor odaállt 1997-ben Feri bácsi mellé, azt mondta, neki annyi örömöt adott az ökölvívás 1970-78 között, hogy úgy érzi, itt az ideje, hogy ezt visszaadja másoknak.
1999-óta egyedül végzi ezt a munkát.
Az elmúlt 20 évben soha egy fillér tiszteletdíjat nem vett fel, sőt egy,egy versenyen inkább ő az aki „beszáll” pénzzel, kajával, szállítással, hogy a srácok jól érezzék magukat​, sikeresek lehessenek​.
Hétvégéken, heti 3-4 edzésen megy, viszi, segíti a versenyzőket, miközben – tudható, látható – sok maszek munkalehetőséget hagy ki, hiszen jó szakember, sokan keresik.
Szabó Lajos mondta egyszer, hogy „- A mi legnagyobb szponzorunk a Lehoczki Laci, mert, ha ő nem lenne, aki az edzéseket tartja, versenyezteti a srácokat, akkor mi a nagy, nagy eszünkkel, elmehetnénk a sóhivatalba. Ha meg összeadnánk a bunyóval töltött óráit, akkor azt meg sem lehetne fizetni”.
Ahogy kiemelték az elnökség minden tagja egy fillér tiszteletdíj nélkül teszi a dolgát. Alkalmazottjuk nincs, nem is volt soha – szerintük nem is lesz -, mert mindannyian úgy érezik, hogy „annyi örömöt adott nekünk az ökölvívás, hogy itt az ideje azt visszaadni másoknak.”


4.) 2017. MÁRCIUS 8. – BUSÓ KUPA – NEMZETKÖZI TORNA - MOHÁCS

www.halasinfo.hu:
Nem ijedtek meg a halasi bokszolók a busóktól
A múlt hét végén Mohácson, a Nemzetközi Busó Kupán bokszoltak a Halasi Box Club versenyzői.
Ahogyan már másutt jeleztük, a halasi csapat tagjaiként versenyeznek a Kiskőrösön edző fiatalok is, akik időnként közös edzésen is együtt dolgoznak a teljes csapattal.
Lehoczki Laci és Tisza Zoltán tanítványai jól szerepeltek, az elődöntőkben és a döntőkben minden nemesfémből gyűjtöttek.
Lehoczki edző elmondta, hogy 130 versenyző nevezett, 25 csapat indult, közöttük két szerb, egy horvát és egy német klub bokszolói. Remekül megszervezett torna volt, két ringben zajlottak az összecsapások, a két nap alatt összesen 87 mérkőzésre került sor.
Sipiczki Ádám (serdülő 50 kg.)a döntőbe jutásért a fizikailag nagyon erős és sokkal tapasztaltabb szerb Ali Vranóval került össze, az első menetben szépen helytállt, de végül is a másodikban a halasi/kőrösi fiú így bronzérmes lett. Ali másnap simán verte a szegedi Martonosit is, így Ádám  a későbbi bajnoktól kapott ki.
Török Gergő a dunaújvárosi Simon Richárdal meccselt a döntőért. A bírók úgy látták, hogy az újvárosi fiú volt jobb, noha Gergő pontos ütéseivel megállította, az orvos erős orrvérzés miatt a leléptetésen gondolkodott, de Simon kihúzta talpon, és “megkapta” a meccset. Töröknek a bronzérem jutott.
Piatkónak (Felnőtt +91 kg.) nem volt szerencséje, a legutóbbi U22-es válogató bajnokával a hranekos Berki Gáborral klerült össze. Piatkó kezdő, Berki válogatott, Lehoczki nem kockáztatott, az első menet után kivette Pétert a szorítóból, aki ezzel szintén bronzérmet kapott.
A korábbi teljesítménye  alapján három halasi várta a döntőket.

Jól indultak a döntők, bár Török Péter (serd. 40 kg.) nagyon készült a döntőre,de ellenfele a KSI-ből Rádai Kristóf nem állt ki ellene, így Péter “busó bajnok” lett.
Sajnos Kertész – Kovács Ádám (felnőtt +91 kg.) sem bírt Berkivel, alulmaradt így ezüstérmes lett.
Haner Olivér már eddig is jó formát mutatott, Halason is sokan szurkoltak neki. Olivér a felnőtt 75 kilóban a dombóvári Jauch Szabolcs ellen mérkőzött. Igazi nyíltsisakos küzdelem volt, két kemény bokszoló összecsapása, a döntők egyik legjobb meccse lett. Oli  a második menetben megfogta ellenfelét, közel állt ahhoz, hogy befejezze, de végül is lebokszolták a három menetet. Haner egyhangú győzelméhez nem fért kétség, így ő is aranyérmet kapott. Teljesítményéhez gratulált Kótai Mihály volt profi világbajnok is, aki a rendezvény egyik díszvendége volt.
Összességében a srácok két arany – Török Péter, Haner Olivér- egy ezüst – Kertész-Kovács Ádám – és három bronzéremmel – Török Gergő, Sipiczki Ádám, Piatkó Péter – tértek haza.
Következik a Nagyberkiben megrendezendő Szalacska kupa, majd a kezdők számára meghirdetett, székesfehérvári Hermann emlékverseny, utána pedig az utánpótlásnak a diákolimpia Dunakeszin. Úgy véljük, van miért szurkolni a halasiaknak.
Lehóczki elmondta, hogy többen érdeklődtek már a szeptemberi halasi verseny után, ami ettől az évtől a szövetség kiemelt versenye lett, így a külföldiek és a régiós csapatok mellett az ország minden részéről várnak bokszolókat.

5.) 2017. ÁPRILIS 04. 12-15. – DIÁKOLIMPIA - DEBRECEN

www.halasinfo.hu:

Szép halasi siker Debrecenben az ökölvívó diákolimpián
Magyar Csenge a Halasi Box Club – és jelen esetben a Felsővárosi Általános Iskola – sportolója serdülő 66 kilóban ezüstérmet szerzett az április 15-én zárult diákolimpián.
Török Péter és Török Gergő a középdöntőben kikapott, így ők helyezetlenek maradtak. Mind a ketten szép teljesítmény nyújtottak, egyenrangú, kemény csatában maradtak alul, ilyen a sport, de a dicséretet megérdemlik ők is. Ahogyan a bokszolók mondják: Nem megverték őket, csak legyőzték.
A diákolimpiai döntőket így csak  a női ágon várhattuk, ott viszont – Csenge edzéseken mutatott teljesítménye alapján – még reménykedhettünk, még, ha élete első versenye volta  debreceni, akkor is.
Magyar  a döntőben egy vecsési lány ellen bokszolt.
Bíztunk a sikerben, hiszen a halasi lány jó felépítésű, bátor és képzett versenyző, de sajnos a nagyobb rutin ellenfele javára döntötte el a küzdelmet.
A vecsési bunyós a menetek elején lerohanta Csengét, aki az elején még feltartóztatta, majd visszatámadott, de a második menetre megtorpant. A bíró  a passzívvá váló versenyzőre, ha nem képes, vagy nem akar kontrázni, rászámol – ez a serdülő és junior versenyzőknél ez egészségvédelmi okokból is kötelező -, és  a második számolásnál beszünteti a küzdelmet. Ez történt most is, így Magyar Csenge ezüstérmes  lett, amivel mindenki kiegyezett volna előzetesen, most azonban úgy vélik, véljük, nagyon kevés kellett volna a sikerhez.
Magyar Csenge az ezüstérmet Gedó György olimpiai bajnoktól (München 1972.) vehette át.
Seres Attila, a női válogatott egyik keretedzője – aki a Kozma testvéreket is többször készítette fel, “vitte ringbe” egy, egy nemzetközi tornán -, nem mellesleg az ellenfél trénere, elismeréssel nyilatkozott a halasi lányról.
Lehóczki edző szintén dicsérte tanítványát: – Csenge nagyon ügyes volt. Sajnos a kezdőket meg lehet zavarni egy menet eleji lerohanással, nem mindig tudnak megfelelően kibontakozni, hajlamosak leblokkolni, ez történt most is. Sajnálom mert a versenyzőmnek különösen erős egyenesei vannak, főleg jobbal igen kemény, így ha alkalmazza a feltartóztató bal-jobbosokat, vagy kilép és kontrázik, akkor akár ő fejezhette volna be idő előtt a meccset. Szerintem a bíró elkapkodta a számolást, de az, az eredmény, amit a ringben kihirdetnek, tudomásul vettük. Csengének szép jövője lehet a szorítóban, ügyes, fegyelmezett versenyző, nagyon jó felépítése van, nagyon bátor is. Ha kitartó, akkor biztosan lesznek még sokkal fényesebb eredményei is, mi a lehetőséget megadjuk neki, a többi rajta múlik.


6.) 2017. ÁPRILIS 23.- KOZMA ANITA SIKEREI VÁLASZTOTT PÁLYÁJÁN:

Jáger Levente – www.halasmedia.hu:

„Anita titka” nívódíjat kapott
Kozma Anita, a Halasi Box Club válogatott ökölvívója, e mellett a Képzmőművészeti Egyetem hallgatója, egyébként kiváló tehetség ezen a területen is. Most utóbbiban bizonyított azzal, hogy nívódíjat és harmadik helyet szerzett egy országos pályázaton a Titok címet viselő kisplasztika-sorozatával.
Kissé hihetetlennek tűnhet, hogy az a kéz, amely kőkemény ütéseket, pofonokat osztott ki a ringben az ellenfeleknek, az csodálatos művészeti alkotásokat hoz létre. Kozma Anita, a Halasi Box Club korábbi válogatott versenyzője képes erre,  példa erre a Csenki Ferenc-emlékdíj, amelyet ő tervezett és ő is valósított meg. Moat iskolája színeiben remekelt. A Titok címet viselő kisplasztika-sorozatával a művészeti egyetemisták országos diákköri konferenciáján nívódíjat kapott és a harmadik helyezettnek járó elismerést is besöpörhette.

És a folytatás – a 2017. és a megelőző évek teljesítménye alapján:

Magyar Képzőművészeti Egyetem közleménye (2018. 01.08.):	

Barcsay Jenő végrendeletében fogalmazta meg egy díj és egy tanulmányi jutalom létrehozását. Az első a Barcsay Díj, amelyet egy pályakezdő képzőművész kaphat, a másik a Barcsay Jutalom azon Képzőművészeti Egyetemen tanuló hallgatók számára, akik kiemelkedő teljesítményt produlkáltak az Anatómia-Térábrázolás órák során. Ez utóbbi díj átadására kerül sor január 11-én az MKE Aula-kiállítótermében a pályamunkákból rendezett kiállítás megnyitóján, amelyet hagyományosan Barcsay Mester január 14-i születésnapjához időzít a Magyar Képzőművészeti Egyetem.
A díjról kuratórium dönt, amely a Művészeti Anatómia, Rajz és Geometria Tanszék oktatóiból, valamint a Festő Tanszék vezetőjéből áll. Idén több mint negyven hallgató küldött munkákat elbírálásra, amelyek tekintetében nem volt műfaji megkötés, így jóformán minden tanszék hallgatói képviselve voltak. A zsűri olyan munkákat jutalmazott, amelyekben az elemző szemléletmód, a művészet hagyományos formáit újraértelmező gondolkozás, azaz Barcsay Jenő szellemiségéhez kapcsolható törekvések voltak érzékelhetőek. A kiállításon a jutalmazott alkotások mellett egy válogatás látható a pályázatra beküldött anyagból.
A Barcsay Jutalom 2018 fődíját Kozma Anita IV-ed éves szobrász hallgató kapta.
Díjat kaptak még: Agg Lili V-öd éves festő hallgató, Martinecz Márk János IV-ed éves grafikus hallgató, Rakk Adrián Ernő II-os éves grafikus 
hallgató, Ronga Eszter IV-ed éves festő hallgató


7.) 2017. ÁPRILIS 23.- POFONPARTI - ALGYŐ
Magyar Csenge bemutatót bokszol Szerbetics Dézivel (MFB), Rabi Ferenc pedig Gazsó Márkkal (MAFC). Piatkó Péter alulmarad a BSE versenyzője Karácsonyi Richárd ellenében. Haner és Kozma Beáta nem kapott ellenfelet.

8.) 2017. ÁPRILIS 29-30. – FIRST RING – NEMZETKÖZI TORNA – KOMÁROM (SVK.)

Török Gergő alulmarad  a helybéli Halász Patrikkal szemben, Piatkó nagyot bokszol a szlovák Vladimir Durcoviccal, megosztott pontozássalkikap, Rabi Ferenc sérülés miatt feladni kényszerül a fehérvári Csöndes Henrik ellen. Kozma nyer Vera Skulakova (Ruzinov SVK) ellen.


9.) 2017. MÁJUS 6. – VARGA VIKTOR EMLÉKVERSENY – VECSÉS

Jáger Levente – www.halasmedia.hu:

Három bronz Vecsésről
Három versenyző képviselte a Halasi Box Clubot azon a vecsési nemzetközi versenyen, amelyet a fiatalon elhunyt klubelnök, Varga Viktor emlékére rendeztek. A mieink három bronzéremmel térhettek haza a rangos megméretésről.
Remek próbatétel volt a Halasi Box Club versenyzői számára az a megméretés, amelyet Vecsésen rendeztek. A fiatalon elhunyt klubelnök, Varga Viktor emléke előtt tisztelegve a hazai ökölvívók mellett német, szerb, lengyel és horvát bokszolók is ringbe szálltak. A halasi Bartos Marcinak most volt a debütálása. A fiatalember afféle kiegészítő elfoglaltság gyanánt jár be edzeni, de bemutatkozása nem keltett csalódást. A hazaiak rutinos versenyzője még „nagy falatnak” bizonyult Marci számára, de edzője, Lehóczki László szerint több edzéssel még fényesedhet ez a bronzérem.
Haner Olivér egy kőkemény némettel, Maxvell Don King ellen lépett szorítóba. Olivér is nagy harcos és ennek megfelelően alakult a mérkőzés. Hiába volt rutinosabb az ellenfél, ezt a HBC versenyzője teljesen „eltüntette”. A sportszerű találkozón megosztott pontozással King győzott, de szépen csillog a halasi fiatalember bronzérme is. 
Magyar Csenge a döntőért a szerb Sara Skapik ellen bokszolt. Az első menetben Skapik volt a jobb, aztán Csengéé volt a második menet. A harmadik döntetlen volt, de úgy tűnik, hogy a kezdés maradt meg a bírókban, mert a szerb lányt hozták ki győztesnek, Csenge bronzéremmel utazhatott haza. - Csenge és Olivér közel állt a döntőhöz, több rutinnal a hátuk mögött sikeresebbek lehettek volna, Bartos, ha tud járni rendszeresen edzésre, és „oda teszi magát”, szintén szép jövőre számíthat- értékelt Lehóczki László edző.

10.) 2017. MÁJUS 31. KIHÍVÁS NAPJA - KISKUNHALASON

Évek óta hagyomány, hogy szabadtéri bokszedzéssel veszünk részt a rendezvén yen. Így volt ez az idén is. Közben szórólapokat osztogattunk.

11.) 2017. JÚNIUS 9 – FÉLIDŐS ÉVÉRTÉKELŐ:
Jáger Levente – www.halasmedia.hu:

Szezont zártak a bokszolóink
Alapításának hetven, újraindulásának huszadik évfordulóját ünnepli idén a Halasi Box Club. A most záródó téli-tavaszi szezont a napokban értékelték egy közös vacsora keretében.

Egy baráti beszélgetés és vacsora keretében zárta a szezont a születésnapos Halasi Box Club. Az 1947-ben alapított, 1997-ben újjáalakult egyesület az elmúlt hónapokban több figyelemreméltó eredmény ért el. Többek között jól szerepeltek egy vecsési versenyen,  Magyar Csenge révén diákolimpiai ezüstérmet is ünnepelhettek, Mohácson is kiválóan teljesítettek Lehóczki László edzó és Szabó Lajos klubelnök pedig a szövetség elismerését vehette át. A napokban megtartott zárórendezvényen Szabó Lajos értékelt és fogalmazta meg az idei esztendő terveit. Megköszönte a két edző, Lehóczki László és Tisza Zoltán munkáját.  Mester Sándor felidézte az eredményeket és a szakmai feladatok teljesüléséről beszélt. Elismerést vehetett át az év halasi ökölvívója Jákob Klára, Kozma Beátát és Török Gergőt pedig a magyar bajnokságokon elért pontszerző helyezésekért jutalmazták. Emékérmet kapott  Kertész-Kovács Ádám, Piatkó Péter, Haner Olivér a múlt évi teljesítménnyéért,a klub és Kiskunhalas (és Kiskőrős) város méltó képviseletéért.
A csapat tagjai köszöntötték a 60 éves (vagy ahhoz közelítő) Mester Sándort, Pozsonyi Lászlót, Szabó Lajost és a 30. évét ünneplő Varsányi Verát.

12.) 2017. JÚNIUS 13. – MEGHÍVÁSOS BOKSZ GÁLA – TILOS RÁDIÓ – BUDAPEST:
Pink Olivért ugyan testen megfogta Haner Olivér, a bírók mégis őt látták jobbnak. Piatkó nagyot bokszolt Rozgonyival, megosztásos pontozással maradt alul. Kertész-Kovács és Török Gergő nem kapott ellenfelet.

13.) 2017. JÚNIUS 24. – GÖNCZI RÓBERT EMLÉKVERSENY- HELVÉCIA:

Törk Gergő kikap a Madárfészek Akadémia versenyzőjétől, Berák Szabolcstól. Váczi Richárd és Piatkó Péter egymás ellen bokszolt bemutató meccset. Jákob Klára veri a szegedi Tóthot, Magyar Csenge nem kapott ellenfelet. 

14.) 2017. AUGUSZTUS 18. JUBILEUMI EMLÉKTÁBLA AVATÁS:

Jáger Levente – www.halasmedia.hu:


Emléktábla-avató, Erdei Zsolttal 
- Kívánom a Halasi Box Clubnak, hogy a következő hetven esztendőben is számos válogatott sportolót neveljen az ökölvívásnak – mondta a Csenki Ferenc emléktábla avatóünnepségén Erdei Zsolt, a Magyar Ökölvívó Szövetség elnöke. A korábbi legendás helyszínen, az egykori SERNEVÁLL falán, a Szilády Áron utcában helyezték el a város legújabb köztéri alkotását, amely Kiskunhalas díszpolgára és az idén hetven esztendős egyesület előtt tiszteleg
Egykori és mai ökölvívók, a sportág halasi és környékbeli kedvelői gyűltek össze szép számban pénteken délután a Szilády Áron utcában annak az emléktáblának az avatóján, amelyet a Halasi Box Club 70 éves születésnapja és Csenki Ferenc edző tiszteletére készítettek el. A két alkotó, a korábbi kiváló válogatott ökölvívó, Kozma Anita és Papp Csaba kőfaragó mester volt.  A jeles eseményen Szabó Lajos, a HBC elnöke mondott beszédet. Ő azt emelte ki, hogy Csenki Ferenc rengeteget tett a halasi bokszért, és jelenleg is sok olyan támogató, lelkes sportszerető van, akik nélkül nem működhetne az egyesület.

Mester Sándor egykori ökölvívó idézte fel saját emlékeit és a klub történetének néhány fontos pillanatát. Ő  volt az emléktábla megálmodója. Csenki Ferencről így emlékezett. – A régi iskola képviselője volt abban az értelemben is, hogy nem „csak” bokszolókat nevelt. Fontosnak tartotta tanítványai iskolai előmenetelét, munkahelyi helytállását is – mondta a HBC elnökségi tagja. Az eseményt megtisztelte jelenlétével Erdei Zsolt, a Magyar Ökölvívó Szövetség elnöke, amatőr és profi világbajnok, kétszeres Európa-bajnok, olimpiai bronzérmes ökölvívó is. – Kívánom a Halasi Box Klubnak, hogy a következő hetven esztendőben is számos válogatott sportolót neveljen. 

A család nevében Csenki Ferenc unokája, Varsányi Vera mondott köszönetet azoknak, akik ápolják nagypapája emlékét. Az emléktáblát Varsányi Vera, Erdei Lajos és Szabó Lajos leplezték le. 
Az ünnepségről felvételeket a rákövtkező kedd esti Sportmagazinban láthattak.


15.) 2017. AUGUSZTUS 19.- FESZTIVÁL KUPA – SZEGED:
Haner győz a helyi Kovács ellen. Magyar Csenge nem bírt a szerb Skapikkal, Váczi pedig a román Seratoutól kap ki. Kozma Beátának nem adtak ellenfelet.

16.) 2017. SZEPTEMBER 03. SZÜRETI FESZTIVÁL KUPA – KISKŐRÖS:

Első alkalommal rendezték meg – hagyományteremtő szándékkal ezt a versenyt. A rossz idő ellenére sokan voltak kíváncsiak a helyi és az ideérkező versenyzőkre. A programot az amatőrök mellett egy kisebb volumenű profi gála is színesítette, ahol a  tájékoztatói feladatokat Mester Sándor látta el. Mestert ekkor köszöntötte a helyi csapat 60. születésnapja alkalmából. 
Piatkó Péter 2:1 arányban alulmaradt a kecskeméti Kardos Márk ellen. Haner Olivér most Váczi Richárd ellen bokszolt egy jó hangulatú, pörgős bemutató meccset. Sebestyén Ádám a kecskeméti Kothencz Renátó ellen nagyon szépen bokszolt, sz is bemutató volt.


17.) 2017. SZEPTEMBER 15-17. - XVII. TESTVÉRVÁROSOK KUPÁJA 2017. NEMZETKÖZI ÖKÖLVÍVÓ TORNA KISKUNHALASON 


Kiskunhalason, a Bibó István Gimnázium  sportcsarnokában került megrendezésre a „születésnapját” ünneplő Halasi Box Club szervezésben az az ökölvívó verseny, ami egyúttal a régió kiemelt ez évi kiemelt rendezvénye is volt. 

Mintha a sors is a halasiakkal lett volna, az alapításának 70. évfordulójára emlékező halasi klub rendezvényén a három napon pontosan 70 pár csapott össze. 
Ezek közül 10 pár volt bemutató, kezdők számara megrendezett küzdelem, és 60 párban „éles”, a kupa bajnoka címért, illetve a csapatverseny díjáért mérkőztek meg a résztvevők.

21 csapat, közöttük három külföldi vett részt a kupán:
A Határon túlról érkeztek: Spartak Komarno (KOM - Szlovákia), Spartac Subotica-Zsabja (SUB-ZAB-Szerbia) és BK Osijek (ESZ- Horvátország) 
Az Észak Magyarországi régió/Egri Sportiskola (EMO), Botos András Akadémia/Nagykanizsa (BAA), Baja Mogyi SE (MFB), Hranek BC (HRB), MAFC (MAF), Hideg László BC (HLB), Szegedi Boksz Klub (SZB), Hódmezővásárhely (HÓD), Makói Budo Klub (MBK), BoxVilág SE (BSE-Szeged), Madárfészek Ökölvívó Akadémia (MAA), MTK, Varjú Boksz Club (VAB), KKiskunfélegyháza (KKF)Kecskeméti SC (KSC),Budaörsi Box Club (BBC) és a házigazda: Halasi Box Club (HBC).
Közülük 77-en meccseltek a kupasorozatban, és húszan vettek részt a „pofonparti” bemutató küzdelmeiben.

A mérkőzések pénteken 14,00-kor, szombaton 13,00-kor és vasárnap 9,00-kor kezdődtek.
A pénteki napot megtekintette dr. Kovács László a MÖSZ szakmai igazgatója.
Szombaton megtisztelte jelenlétével az egész napot Erdei Zsolt, profi és amatőr világbajnok, a Magyar Ökölvívó Szövetség elnöke, Nagy Anett Viktória, a  MÖSZ főtitkára, és  Wida József az utánpótlás csapat menedzsere.
 Erdei Zsolt a szövetség nevében üdvözölte a megjelenteket és emléktárgyakat adott át Szabó Lajos halasi klubelnöknek, Lehoczki László edzőnek és Mester Sándor elnökségi tagnak az alapítás 70, az újraindítás 20. évfordulója alkalmából. 
A vendégek részt vettek a csapatvezetők és a régi halasi bokszolók tiszteletére rendezett „esti születésnapi fogadáson”, ahol megjelent Fülöp Róbert, Kiskunhalas polgármestere is, aki szintén köszöntötte a jubiláns klubot és elismeréssel szólt arról  a munkáról amit a csapatban végeznek a szakemberek és a sportolók. Külön fontosnak tartotta, hogy a sporton keresztül az országok fiataljai közvetlenül megismerhetik egymás hazáját, életét, barátságok szövődhetnek. A hivatalosságok mellett a partnerség fejlődése ezen a szinten is nagyon fontos.  

A „születésnapi vacsorán”  többek között Komárom edzője Győrffi György köszöntötte a halasiakat, emléktárgyat adott át a több,  mint egy évtizedes sportkapcsolat alkalmából, melynek során több mint félszáz felvidéki gyerek, fiatal járt Kiskunhalason, illetve majd ugyanennyi Komáromban.

A szabadkaiak képviseletében megjelent Antelj Tomislav klubelnök, és Dušan Banjeglav elnökségi tag. Ők egy, a két klub között meglévő az 58 éves (!) sportkapcsolatra – is  - emlékeztető díszes plakettet hoztak, kiemelve, hogy a még közelmúltban is a BOOXING1 ligának volt két halasi bokszolója a szabadkai csapat színeiben, Babós László  és Albert Ferenc. Babós hozzájárult győzelmeivel a sikeres szerepléshez. Ez a kapcsolat nem csak ünnepnapi, a mindennapokban is gyakran előfordul, hogy felkeresik egymást a sportvezetők, vagy megterveznek egy, egy közös edzést a sportrolóknak.

Nehéz ma Magyarországon több napos versenyt rendezni, nehezen jön össze több súlycsoportban a legalább 6 versenyző – az utazás, szállásköltségek bizony arra késztetik az egyesületeket, hogy nagyon „alaposan átgondolják”, mire is költsék a támogatást, bevételüket -, alig van többnapos hazai ökölvívó találkozó, a halasiak belevágtak. 
Voltak népes és foghíjas súlycsoportok, ráadásul az előrehozott ifjúsági országos bajnokság miatt ez a – egyébként népes – korcsoport jórésze kimaradt a résztvevők köréből.
A technikai értekezleten úgy döntöttek a jelenlévők, hogy ahol csak lehet körmérkőzést rendeznek (ehhez minimum 3 induló kell), hogy mindenki legalább 2-2 meccset bokszolhasson.
A csapatverseny is módosult, minden csapat 3-3 főt jelölt ki (ezzel a „kis csapatok” sem kerültek hátrányba), és nem volt „joker”jelölés, elkerülendő az azonos klubbeliek túlzott premizálási lehetőségét.
A technikai értekezlet után, de még a versenysorozat kezdete minden edző, csapatvezető kijelölte ki az a három bokszolója, aki harcba indul a kupáért, így alakult ki a csapatverseny végeredménye.
Több különdíj átadására is sor került, ezekről később.

A részletes jegyzőkönyvet a versenybíróság mellékeli, így most mind a 70 meccset nem mutatjuk be, következzenek a bajnokok és a helyezettek, a különdíjasok – némi szubjektív kiegészítéssel, elnézést kérve érte, de „70 évesen” némi nosztalgia talán megengedhető. 


A versenybíróság, közreműködők:
Zsűri:
Elnök: Fésü Lajos (EUBC)
Elnökhelyettes: Tóth Mónika (I. oszt.)
Titkárok: Pócsi Gabriella (I. oszt) és Csikai István (EUBC)
Vezet- Pontoz: Horváth János (EUBC), SzabóSándor (AIBA), Udvari Attila (I. oszt.), Szabó Egon (I. oszt.), Tonka Tamás (I. oszt.), Ifj. Tarnóczi István (I. oszt.), Karnits Péter (Nemzeti)
Versenyorvos: dr. Horváth Veronika
Tájékoztató: Mester Sándor

Bajnokok és helyezettek:

Nők:
Serdülő versenyzők:

52 kg.	 Bajnok Megyeri Barbara (BSE)
	II. Gerencsér Enikő (BAA)

Junior versenyzők:

46 kg. Bajnok: Oláh Vad ász Antónia (BAA)
	II. Makula Vanda MTK.
Hatalmas mérkőzést vívott a két lány, minimális különbséggel nyert Oláh, nagy tapsot kaptak.

52 kg. Bajnok: Béres Hanna (SZB)
	II. Felhő Bianka (MTK)

60 kg. Bajnok: Bata Dzsenifer (SZB)
	II. Veér Orsolya (MTK)

63 kg. Bajnok: Botos Fruzsina (EMO)
	II. Jelena Zekic (SUB/ZAB)
	III.Kovács Fanni (MTK)
A döntőben szikrázó meccset produkált  Botos és a szerb lány. A zsablyai versenyző válogatott, nagyon kemény harcos, de az egrieké képzettebb volt, többet ütött tisztán, ez döntötte el a meccset.

Ifjúsági versenyzők:

54 kg. Bajnok: Berecz Loretta (EMO)
	II. Pázmán Réka (EMO)

60 kg. Bajnok :Moldován Annabella (MFB)
II. Komjáth Mariann (MFB)

81. kg. Bajnok: Konyhás Noémi (MFB)
	II. Fekete Bernadett (MFB)

Elit (felnőtt) versenyzők:

69.kg. Bajnok: Oláh Eszter (EMO)
	II. Jákob Klára (HBC)
Klára egy súlycsoporttal fentebb vállalta a meccset a nagyon kemény, sokszoros magyar bajnok, válogatott Oláh Eszter ellenében. Oláh – nem csak Jákobnak – kemény dió, elkerülendő az eseteges sérülést Lehoczki edző feladta a küzdelmet, de a halasi lány is megérdemli az elismerést.

Férfiak:

Serdülő versenyzők:

48. kg. Bajnok: Muhovics Milán (BAA)
	II. Horváth Krisztián (KSC)
	III. Lőrinc Róbert (KSC)

52.kg. Bajnok: Rácz Patrik (MFB)
	II. Simon Márko (BSE)
	III. Martonosi János (SZB)

54. kg. Bajnok: Pörge Bálint (BAA)
	II. Boban Ricardo (KSC)
	III. Gulyás Dávid (HOD)
A döntőben nagyon nagyot bokszolt az akadémista Pörge és a kecskeméti srác. Pörge jobban lépett el, kontrázott és ezzel nyert.

59. kg. Bajnok: Puskás Gergő (MFB)
	II. Pizurica Vuk (SUB)
62. kg. Bajnok: Zarándó Péter (MFB)
	II. Ocskó Gergő (SZB)
	III. Lovász Dávid (MFB)
Zarándó nagyon jól bokszolt. Odaállt adott – és persze néha – kapott is. Ő kezdeményezett, és ő is fejezett be. Mind a két meccsét jó küzdelemben nyerte meg. 

Juniorok:

57. kg. Bajnok:Alex Barbosu (MTK)
	II. Csányi Márk (KSC)
	III. Branko Zeremski (ZAB)
Ebből a mezőnyből az MTK-s fiú kiemelkedett. Harc igazából a dobogóért folyt. A selejtezőben Török (HBC) sajnos kikapott Csányitól, aki meg a döntőben nem tanúsított ellenállást Barbosu ellen, így – mivel a „bajnok viszi magával” a selejtezőbeli ellenfelét – a halasi srác sajnos helyezetlen maradt, pedig nagyot küzdött az elődöntőben, minimális pontaránnyal maradt alul.

63. kg. Bajnok: Mátés Patrik (BAA)
	II. Schütz Kevin (KSC)
	III. Gondi Péter (KKF)
Mátés Patrik nagyon szép, érett ökölvívást mutatott be. Ha kellett harcolt, ha kellett taktikázott, kivárt.  Megdolgozott az aranyért, jó ellenfelei is voltak.

70 kg. Bajnok: Lőrik Levente (KSC)
	II. Vizi Dénes (KSC)
	III. Milic Tomislav (SUB)

75. kg. Bajnok: Baracsi Dániel (BBC)
	II. Tiszai Levente (SZB)
	III. Fuksz László (SZB)
Baracsi nagyon szép teljesítményt mutatott, méltán kapta meg a bajnoki aranyat.
Az elődöntőben történt az egyetlen komoly baleset: Fuksz rosszul lépett, a térde kifordult, mentő vitte el, így nem tudta folytatni a meccset. Ezúton is jobbulást kívánunk neki!!!

Ifjúságiak:
64.kg. Bajnok: Dévényi Dominik (BAA)
	II. Haris Martin (KSC)
	III. Hegedűs Csaba (KOM)
Már az elődöntőben lehetet látni, hogy ez egy jó súlycsoport.  Haris nagy küzdelemben verte az eszéki Dominik Gubót, Dévényi simán túlment Kis Márkon (VAB), de megmutatta mire képes. A döntő nem is maradt el a várakozástól, két jó bunyós, jó meccse volt,a jobbik győzelmével.

69.kg. Bajnok: Orbán Béla (KSC)
	II. Ivan Jirkic(ESZ)
	III. Kerekes Gergely (HRB)

75. kg. Bajnok: Mateo Brekalo (ESZ)
	II. Szőnyi Martin (KSC)
Nagyon nagy mérkőzést hozott az ifik középsúlyú döntője. Megállás nélkül harcoltak, a közönséget is lázba hozták. Igazi nagy „bunyó” volt. 

Felnőtt (elit) versenyzők:

52. kg. Bajnok: Virbán Martin (MAA)
	II. Tonté Jenő (VAB)
Ez is jó volt. Két érett, jó versenyző taktikai csatája, kemény ütésváltásokkal. Virbán egyértelműen jobb volt, fölénybe került a végére, bajnoki címe megérdemelt.

69. kg. Bajnok: Kozák László (MAA)
	II. Károly Dominik (BAA)
	III. Gál Konrád (SZB)
Talán a legjobb, legkiegyenlítettebb súlycsoport volt. Kozáknak mind az elődöntőben Gál ellen, mind a döntőben meg kellett dolgozni az aranyért. Megoldotta a feladatot, ha kellett „bunyózott”, ha kellett „vívott”. Remek napokat fogott ki. A másik akadémiásnak, Károly Dominiknek is meg kellett dolgozni a döntőért – Novák (KSC) ellen, és a döntőben is.  Most alulmaradt, de a két fiú – kiegészülve a szegedi Gállal - ebben a súlycsoportban még sok örömöt szerezhet a szurkolóknak, szakembereknek.

A 75. Kg. volt a legnépesebb. Két csoportot sorsoltak ki. Az egyikből magasan kiemelkedett a válogatottat is megjárt szegedi Oroyowe Onoriode Isaac, akit bizony elkerültek az ellenfelek, csak a komáromi Szalai Ádám állt ki ellene. A másik csoportba már nagyjából azonos tudású fiúk kerültek, ott kigyenlített volt a küzdelemsorozat, és mi a halasi Haner Olivérérét is szoríthattunk.

75.kg A csoport-Bajnok: Vajzer Kristian (KOM)
	II.Haner Olivér (HBC)
	III. Márton Richárd  (SZB)
Haner szépen bokszolva legyőzte a szegedi ellenfelét, aki másnap Vajzertől is kikapott. A döntőben igazi nyíltsisakos csatában 3:2 arányban maradt alul a halasi fiú, aki megérdemli az elismerést, hiszen megmutatta, képes küzdeni, nem csak adja, de ha kell, állja is az ütéseket! 
  
75.kg B csoport - Bajnok: Oroyowe Onoriode Isaac (SZB)
	II.Szalai Ádám (KOM)
	III. Gazsó Márk (MAFC)
Küzdelem igazából az ezüstért illetve a bronzért folyt. Szalai verte Gazsót, így a második hely a Felvidékre került.

81.kg. Bajnok: Andreas Kusala (KOM)
	II. Kecskeméti Dániel (HRB)
	III. Váczi Richárd (HBC)
Ricsi valamikor jó kis bunyósnak indult, de sokat kihagyott. Alig több, mint fél éve kezdte újra. Az elődöntőben kikapott a szlováktól, de mivel ő lett a bajnok ez Váczinak „bronzot”ért. Kecskeméti verte Kátait, de a döntőben 4:1 arányban Kusala jobbnak bizonyult. 

91.kg. Bajnok: Josip Milisevic (ESZ)
	II. Rozgonyi Ádám (MAFC)
	III. Piatkó Péter (HBC)
Sajnos Korsós Márk (KSC) visszalépett, így 3 fős lett a mezőny. Piatkó Peti nagyon nagy küzdő, remek harcos, de magasságban rendre elmarad. A magasság egyúttal a karok hosszát is meghatározza.  Peti Kikapott Rozgonyitól, aki alulmaradt az eszéki fiúval szemben, így alakult ki a sorrend.

És a legvégén a „nehéz fiúk”
+91 kg. Bajnok: Berki Károly (HRB)
	II. Kertész Kovács Ádám (HBC)
Ádám kondival nem bírta. Nála is gond az ellenfelek jelentős magasságbeli fölénye, ezt csak”közelre menve”, folyamatosan támadva lehet ellensúlyozni, az meg hatalmas erőnlétet igényel. A több küzdősportban is jeleskedő Berki jobban bírta, és a második menet közepétől átvette a kezdeményezést, megérdemelten győzött.

A mérkőzések után került sor a különdíjak átadására:

Korcsoportonkénti díjazottak:

A legjobb:
· Serdülő: Zarándó Péter (MFB)
· Junior: Mátés Patrik (BAA)
· Ifjúsági: Dévényi Dominik (BAA)
· Felnőtt: Kozák László (MAA)
· Női versenyző: Botos Fruzsina (EMO-ESI)
· Halasi: Haner Olivér
· Külföldi: Andreas Kusala (KOM)

A „nap mérkőzése” különdíjakat kapták:
- Az elődöntők során:
21. pár (elit 69.kg.) Kozák László (MAA) – Gál Konrád (SZB)
- A döntőkben:
11. pár (ifi 75. Kg.) Szőnyi Martin (KSC) – Mateo Brekalo (Eszék)


Kincses György emlékdíjat kapott a tornán nyújtott teljesítményéért:
· Kozák László – Madárfészek Ökölvívó Akadémia

Csenki Ferenc emlékdíjat kapott – a díjakat Csenki Ferenc unokája Varsányi Vera és a klub elnöke Szabó Lajos adta át.

· Sportszerű, példamutató hozzáállásáért, a halasi ökölvívás újraindításában betöltött szerepéért, a kezdeti versenyek támogatásáért:
· Dr. Viszmeg Sándor főorvos, az 1947-es halasi ökölvívócsapat tagja
· A halasi ökölvívás támogatásáért, segítéséért:
· Mókus László, volt halasi ökölvívó (1971-1976.)

(A különdíjakat Kozma Anita, volt válogatott halasi bokszoló, jelenleg szobrász tanszakos képzőművész hallgató készítette!)

A csapatverseny eredménye:
(Azonos pontszámok esetén a több felnőtt- ifi – junior - serdülő szerzett pontszám döntött)

I. helyezett:
Észak Magyarországi Ökölvívó Régi/Egri Sportiskola csapata:		30 pont
Legeredményesebb edző: Dorkó Péter (EMO/ESI)

II. helyezett:
Botos András Ökölvívó Akadémia – Nagykanizsa				30 pont

III. helyezett
Mogyi Felsővárosi Sportegyesület- Baja					27 pont

IV. helyezett:	
Szegedi Box Club 								25 pont

V. helyezett 
Kecskeméti Sport Club 							24 pont

VI. helyezett
MTK 										24 pont

VII. – VIII. helyezett 
Spartak Komarno								22 pont

Hranek BC									22 pont

IX, helyezett
Halasi Boksz Club								21 pont

X.- XI. helyezett
Madárfészek Ökölvívó Akadémia						20 pont.
Osijek BK – Eszék 								20 pont


Volt végül is szinte minden: 
Remek ökölvívó mérkőzések, nagy bunyó, szép ökölvívás,”őszinte verekedés”, vitatott pontozás, vitathatatlan döntő fölény – szerencsére kiütés nem -, közönségmeccsek, az ellenfelet ismerő és tisztelő ezért a meccset nem vállaló versenyző,  „borotválkozás miatt” csúszó első gong, nagy sikerű tombola, az orvosiról pár percet késő külföldi bokszoló – és az ezért tiltakozó ellenfél edzője -, súlyos sérülés a ringben, mentővel – szerencsére nem ütés miatt-, halasi öröm, halasi bánat … szerencsére mindenki a megoldást kereste, és a cél – a bokszolók érdekében – az volt, hogy legyen Magyar Ökölvívás, no meg mérkőzéslehetőség a „srácoknak és a lányoknak”!


Jó volt együttdolgozni mindenkivel, aki ebben segített, partner volt!


Az elektronikus média híradásai:

http://www.halasmedia.hu/rovatok/sport/utos-hetvege-lesz-galeriaval

http://www.halasmedia.hu/rovatok/sport/madar-is-megnezte-a-testvervarosok-kupajat-galeriaval

http://www.halasmedia.hu/rovatok/sport/veget-ert-a-testvervarosok-kupaja-galeriaval

Szabadkaiak facebook oldala, sok jó, a résztvevőket is bemutató képpel:

https://www.facebook.com/profile.php?id=100010572909889&sk=photos&collection_token=100010572909889%3A2305272732%3A69&set=a.484055035290256.1073741928.100010572909889&type=3&pnref=story


Megjegyzésként, végül, de egyáltalán nem utolsósorban:
A döntők után odajött hozzánk a MAFC három bokszolója. Kezet nyújtottak, és azt mondták
- Köszönjük, hogy itt lehettünk! Köszönjük, hogy bokszolhattunk, és köszönjük a munkájukat! További sok sikert kívánunk!
Afféle „kiugrott pedagógusként” számomra talán ez jelentette a legnagyobb elismerést!

Reméljük a szép emlékek maradtak meg mindenkiben, és jövőre a XVIII. alkalommal is találkozhatunk!!  
(Mester Sándor)

18.) 2017. SZEPTEMBER 24-27. SERDÜLŐ ORSZÁGOS BAJNOKSÁG - NAGYKANIZSA
Egy indulónk volt. Sajnos Török Péternek nem volt szerencséje a Botos Akadémia versenyzője Mucska Dominik jobb volt nála. Dominik később bajnok is lett súlycsoportjában. 

19.) 2017. OKTÓBER 05. „CSAPATÉPÍTÉS” – FŐZŐVERSENY – SÓSTÓ
Ismét részt vettünk a hagyományos „főzőversenyen”. Az egész napos rendezvényen versenyzők, régi bokszolók, családtagok vettek részt. Több mint húszan voltunk a parkerdőben. Fontosnak érezzük a mindennapi edzésmunka mellet az ilyen összetartó alkalmak megszervezését is.

20.) 2017. OKTÓBER 04-07. NŐI ORSZÁGOS BAJNOKSÁG – BÜK

Jáger Levente – www. halasmedia.hu:

Remek ökölvívóeredményről kaptunk hírt. 
Az idén 70. születésnapját ünneplő Halasi Box Club fiatal tehetsége, Magyar Csenge pénteken a döntőben bokszol az országos serdülő bajnokságon. Egy másik halasiért, Jákob Kláráért is szoríthatunk holnap, ő  a középdöntőben remekelt.

Megint van magyar bajnoki döntős ökölvívója a Halasi Box Clubnak. A serdülő 60 kilogrammosok mezőnyében Magyar Csenge bejutott a fináléba az országos bajnokságban, miután csütörtökö magabiztos, szép boksszal verte debreceni ellenfelét. A pénteki fináléban egy fővárosi sportoló lesz az ellenfele. Jákob Klára is bunyózott, a 64 kilogrammosok között kiváló teljesítményt nyújtott a középdöntőben, így pénteken a döntőbe jutásért meccsel. A 71 kilogrammos mezőnyben Kozma Betti szép bunyóval búcsúzott a versenytől- kaptuk a hírt Mester Sándortól, a Halasi Box Club titkárától.
Élete első magyar bajnokságán kiválóan szerepelt Magyar Csenge. A Halasi Box Club tehetséges versenyzője a döntőben alulmaradt fővárosi ellenfelével szemben, de az ezüstéremért is minden elismerést megérdemel. Jákob Klára egy bronzéremmel zárta a magyar bajnokságot. 
Szép halasi sikerek születtek az ökölvívó női magyar bajnokságon. Magyar Csenge, aki korábban már egy diákolimpiai bronzéremmel mutatta meg, hogy tehetséges, ezúttal a döntőig menetelt. Ott Dobos Beatrix (KSI) volt az ellenfele. Csenge jól védekezett, kontrázott, a riválisa viszont aktívnak tűnt, valószínűleg ezt akceptálták a bírók is, amikor őt hozták ki győztesnek. Lehoczki László edző értékelése szerint tanítványa remekül teljesített, a HBC történetében az előző érmet Babós László szerezte. Jákob Klára is megérdemel minden dicséretet. Meg tudta ismételni tavalyi teljesítményét, ezúttal viszont egy súlycsoporttal feljebb nyert bajnoki bronzérmet. - A fiúknak fel van adva a lecke, jön a junior OB, majd a felnőtt magyar bajnokság, a lányok magasra tették a mércét- értékelt Mester Sándor, a Halasi Box Club titkára.

21.) 2017 OKTÓBER 21. POFONPARTI – SZENTLŐRINC

Haner Olivér veri Horváth Rolandot (KBK). Magyar Csenge alulmarad a nála 5 kilóval nehezebb Szűcs Szintiával (Pécs) szemben. Retek László veszít Dávid Márton (HTS) ellen.  Török Péter kikap Hollander Rolandtól (KBSE).

22.) 2017. OKTÓBER 25-28. JUNIOR ORSZÁGOS BAJNOKSÁG – EGER
Nem volt szerencsénk. Két versenyzővel utaztunk el, sajnos mind a ketten az első fordulóban megkaptak egy-egy kiemelt ellenfelet (kik később a döntőig is meneteltek (egyikük bajnok lett). Török Gergő nagyot bokszolt a kecskeméti Csányi Márkkal, de elment a mérkőzés. A jelenlévő szakemberek véleménye szerint ez eredmény nem a látottaknak megfelelő volt. Retek László sajnos kevesebb edzésre tudott járni az OB előtt, így alulmaradt a nagyon kemény, harcos Kozák Renátó (VSC) ellen.  

23.) 2017. NOVEMBER 12. PÉCS –PLÁZA KUPA:
Török Péter nem bírt Koleszár Valentinnal (Pécs). Török Gergő bemutatózott Vörös Dániel ellen. Magyar Csenge a döntőben veri Csobrák Mercedeszt (PKS). Váczi kikap KKirály Dominiktól (CHK). HHaner nagyot bokszol a bajnoki címért Horváth Rolanddal (PVK) és nyer.

Jáger Levente – www.halasmedia.hu: 

Két arany-, két ezüstéremmel, valamint egy tiszteletbeli bajnoki címmel térhettek haza a Halasi Box Club bunyósai a VI. Pécsi Pláza Nemzetközi Ökölvívó Kupáról. Hanner Olivér volt a kupa legjobb 

Rendhagyó helyszínen, a pécsi plázában rendeztek egy rangos nemzetközi ökölvívótornát. A megméretésen ott voltak a Halasi Box Club versenyzői, és szép sikereket értek el. Mester Sándor elnökségi tag tájékoztatása szerint Magyar Csenge esélyt sem adott ellenfelének, harcos boksszal lett aranyérmes. Hanner Olivér magabiztosan hozta saját súlycsoportját, a teljesítményéről minden elárul az, hogy neki ítélték oda a legjobb férfi versenyzőnek járó különdíjat. Török Péter és Váczi Richárd ezüstérmet nyert, Ricsi hiába dominált, a bírók egy része ezt nem akarta tudomásul venni. Török Gergő bemutatómeccset bokszolt, ezt egy szép aranyéremmel ismerték el. Kozma Bettinek ezúttal nem jutott ellenfél. A bunyósok számára még hátravan a felnőtt országos bajnokság december 6-9. között, ahol éremesélyeink vannak.

24.) 2017. NOVEMBER 29. - A JUBILEUMI ÉV ZÁRÁSA:
KIÁLLÍTÁS ÉS KÖNYVBEMUTATÓ – KISKUNHALAS

www.halasinfo.hu:

Házam lakói és (S)Portré – Kiállítás nyílt és könyvbemutatót is tartottak a halasi bokszolók a könyvtárban

Méltó módon zárták a jubileumi évet a halasi ökölvívók. Ma este a Martonosi Pál Városi Könyvtárban egy jó hangulatú kiállítás megnyitón vehettek részt az érdeklődők, illetve kézbe vehettek egy könyvet, ami bemutat egy kiváló ember és edző életpályát, illetve mozaikokat közöl az elmúlt 70 év halasi ökölvívóiról, a klubban folyó munkáról.
A szép számú érdeklődőt Szabó Lajos, a klub elnöke köszöntötte. Szólt arról, hogy igazán kerekre sikeredett ez az év. Hiszen közel fél éve egy emléktábla őrzi méltó módon Csenki Ferenc edző és a halasi bokszolók emlékét az egykori SERNEVÁL falán, sikerült rendezni egy remek versenyt idén is – immáron XVII. alkalommal, amelyen bemutatkoztak a klub mai versenyzői, ma este pedig a sport – mint a kultúra egy „másik” ága – találkozik az alkotóművészettel, és érdekes, izgalmas módon mindezt egy volt válogatott ökölvívó, napjainkban pályája elején álló művész, saját személyében köti össze.
Elismerését és köszönetét fejezte ki Varsányi Verának, Csenki Ferenc unokájának, aki – családjával együtt – egyik fő mozgatóereje volt az elmúlt időszak történéseinek. Megköszönte Mester Sándornak, hogy végiggondolta a jubileumi események menetrendjét, és hozzájárult azok megvalósításához, kivitelezéséhez. Természetesen mindehhez csapat kell, és ez a csapat több egy „sima” sportkörnél, hiszen egyúttal baráti társaság is, akiket éveken, évtizedeken átívelő személyes kötelék tart egyben. Üdvözölte az 1947-es csapat jelenlévő tagját dr. Viszmeg Sándort, a ’70-es évek bokszolói közül megjelent Pozsonyi Lászlót, Komlós Károlyt, Mókus Lászlót, illetve az edző feladatokat közel két évtizede társadalmi munkában ellátó Lehóczki Lászlót is.

Kozma Anita kiállítását volt válogatott edzője, Seres Attila nyitotta meg, aki maga is irodalombarát, a művészet iránt nyitott, érdeklődő személyiség. A vecsési szakember szólt személyes ismeretségük állomásairól, arról, hogyan és milyennek ismerte meg Anitát, a sportolót, és milyennek látja most őt, a művészt. Szólt arról, hogy mindig is meglepte, hogy a hosszú utakon, egy-egy verseny helyszínére Anita milyen kis csodákat tudott varázsolni, akár egy darab papír, vagy bármilyen más apró tárgy segítségével, amiknek új, sajátos tartalmat adott. – Hihetetlen kreatív volt és nagy küzdő, mindkettő szerencsés tulajdonság mind a művészet, mind a sport terén – mondta a szakember. Bemutatta Koma Anita művészpályájának eddigi legfontosabb történéseit, eseményeit. Szólt arról, milyen inspirációk érték a fiatal képzőművész-egyetemistát, a megváltozott – budapesti – élet és lakókörnyezetében, ezekre hogyan reagált, és ezeket a reakciókat hogyan alkotta tárggyá, azaz változtatta azokat saját gondolatainak kifejezőeszközévé. Őszintén ajánlotta a nagyon igényesen és szép környezetben kiállított szobrokat, Anita „Házának lakóit”, az érdeklődők és a nagyközönség figyelmébe.

Ezt követően Juhászné Czinkóczi Éva pedagógus, iskolaigazgató bemutatta azt a kötetet, amelyet Mester Sándor szerkesztett erre az alkalomra. A (S)Portré bemutat egy embert, egy városunkban régóta jelenlévő sportágat, és annak művelőit. Az igazgatónő szólt arról, hogy ez a könyv egyúttal érdekes korrajzi adalékokat is tartalmaz, hiszen mindig előkerül az adott társadalmi, kulturális közeg bemutatása is. Pedagógusként különösen nagy szerepet tulajdonít a sportnak, annak jellemformáló, motiváló erejének. Felidézte, hogy a Felsővárosi Általános Iskolából kiindulva alakult újjá az egyesület két évtizede, illetve, hogy az iskola tanulói közül sokan értek el szép sikereket, képviselték városukat, sőt hazájukat is a szorítóban, de adott esetben azon kívül is.

A mai versenyzők egy része szintén innen indult, illetve vannak most is diákjaik, akik ezt a szép, de nagyon nehéz sportot választották. Személyes tanári tapasztalatai alapján kiemelte, hogy sok, egyébként nehéz családi háttérrel rendelkező, vagy „problémásnak” tartott, esetleg nehezen megnyilvánuló, zárkózott diákból lett sikeresen előrehaladó, önbizalomra szert tevő, a helyét megálló fiatal, vagy felnőtt, a helyét megálló ember, az ökölvívásnak köszönhetően. Elmondta, hogy – ismerve a szerkesztőt, akivel sok éven át kollégák is voltak – maga is érdeklődéssel vette kézbe a könyvet, amiből megismert egy kiváló edzőt, egy jó közösséget. Olvasás közben érezte, hogy a történeteken átüt az az értő szeretet, amivel Mester Sándor a témát megközelítette, kezelte. Ezekkel a gondolatokkal ajánlja olvasni a (S)Portrét minden érdeklődőnek.

Az igazgatónő ajánlása után Szabó Lajos külön megköszönte a könyvtár vezetésének és dolgozóinak azt, hogy helyt adtak a rendezvénynek, a kiállítást befogadták.

Maga a közel 140 oldalas könyv közread egy válogatott bibliográfiát, 242 címmel, amit Horváth Etelka helytörténész, könyvtáros állított össze, és amely bemutatja a halasi ökölvívás történetének fellelhető, és helyben hozzáférhető könyv és sajtóanyagát.
„A sportnak mindenféle ága érdekelt…..” kezdi önvallomását, az emlékidézést Csenki Ferenc, díszpolgár, edző  a kötet gerincét kitevő fejezetben. Mester Sándor 2002-2003 fordulóján egy több magkazettára kiterjedő interjút vett fel Csenki Ferenccel. Ennek a szerkesztett változata átfogó képet ad, gyakorlatilag az 1946-1994 közötti időszak legfontosabb történéseiről, eseményeiről, a korszak kiemelkedő személyiségeiről (bokszolókról és sportvezetőkről egyaránt), úgy ahogyan azokat Feri bácsi megőrizte emlékezetében.

Varsányi Vera, az unoka személyes hangvételű írásban osztja meg emlékeit nagyapjáról, amit életrajzi adalékokkal, az életút legfontosabb állomásival egészít ki, a gyermekkortól egészen az utolsó időkig.
Helyet kap a kötetben a dokumentumok alapján összeállított névsor, amely igyekszik felsorolni mindenkit, aki ringbe lépett halasi színekben 1947 – 2017. között.
„Impressziók” címmel személyes emlékeket, történeteket osztanak meg családtagok, volt ökölvívók, ismerősök. A vidám, néha kissé keserédes, alkalmanként elgondolkodtató, vagy kifejezetten szórakoztató történetek hozzájárulnak a „Portré” megrajzolásához, a bennük megfogalmazódó tanulságok pedig természetesen elgondolkodtatják az embert.
„Ércnél maradandóbb…” az a szellemi alkotás, amit Csenki Ferenc útjára indított, így mindenképpen indokolt, hogy helyet kapjon az elmúlt 20 év is a kötetben. A közelmúlt, és a napjaink sikerei, eredményei, fontosabb rendezvények, adatok, azok szereplői biztosan ismerősek sokunk számára, hiszen találkozhatunk velük, ők a közelmúlt és a ma nemzedéke, eseményei.
Sok fénykép díszíti a kiadványt, amelyeknek javarésze eddig még nem került olvasóközönség elé. Érdekes, izgalmas böngészésre – emlékidézésre, vagy akár „rácsodálkozásra” – ad módot a képek átnézése, lapozgatása. A képeket részint volt bokszolók, vagy azok családtagjai, részint a rendezvényeken megjelenő, azt figyelemmel kísérő újságírók, fotósok bocsátották a szerkesztő rendelkezésére, aki nem győzte azt elégszer köszönni.
Erdei Zsolt amatőr és profi világbajnokunk, a szövetség jelenlegi elnöke írt előszót, Szabó Lajos klubelnök pedig – nagyon emberi és személyes hangulatú – utószót, a Diószegi Balázs által, Feri bácsiról 1976-ban készített portréval díszített kiadványhoz.
(halasinfo.hu) 
25.) 2017. DECEMBER 02-05. FELNŐTT FÉRFI ORSZÁGOS BAJNOKSÁG – BUDAPEST:

A felnőtt férfiak sorsa kisértetiesen ugyanúgy alakult ahogyan a junioroké. 
Haner első nap kifogta az évek óta legjobb magyar ökölvívót Harcsa Zoltánt. Harcsa a 2. menetben befejezte a mérkőzést. Váczi Richárd jól kezdett aztán belelépett agy testütésbe Baranyi Péter (UTE) ellen, és ezzel búcsúzott.   Kertész Kovács Ádám a későbbi bajnokkal Berkiv Károllyal (HRB) bokszolt, jó meccset csináltak, de egyhangú pontozással nyert és ment tovább Berki. Így nem sikerült Ádám két évvel ezelőtti barvúrját megismerni és nem lett halasi bokszoló a felnőtt OB dobogósai között.

26.) 2017. DECEMBER 14.TISZTÚJÍTÓ KÖZGYŰLÉS - KISKUNHALAS

Jáger Levente – www.halasmedia.hu :

Varsányi Vera a Halasi Box Club új elnöke
Csütörtökön este tartotta közgyűlését a Halasi Box Club. Az egyik napirendi pont az elnökválasztás volt, ugyanis az eddigi sportvezető, Szabó Lajos úgy döntött, hogy leköszön erről a tisztségről. A tagság Varsányi Verának, Csenki Ferenc unokájának szavazott bizalmat.
Könnyes, helyenként megható pillanatoknak lehetett tanúja a Halasi Box Club tagsága az egyesület csütörtök esti közgyűlésén. Szabó Lajos, aki húsz éven át vezette a klubot úgy döntött, hogy nem folytatja tovább. A sportvezető búcsúbeszédében felelevenítette az a két évtizeddel ezelőtti novemberi estét, amikor újjáalakult a Halasi Box Club. Azt mondja, rengeteg pozitív élményt kapott, kiváló embereket ismerhetett meg és vidéki egyesületként kétszer is sikerült Kiskunhalason országos bajnokságot rendezni. A könnyeivel küszködve hozzátette: a továbbiakban is segíti a halasi ökölvívást. Javaslatot is tett utódjára, aki nem más, mint Varsányi Vera, a legendás Csenki Ferenc unokája. A tagság ellenszavazat nélkül választotta meg az új elnököt. - Szeretnék köszönetet mondani Szabó Lajosnak az eddigiekért. Nagyon szeretem az ökölvívást, fontos nekem a klub. Bízom benne, hogy húsz év múlva elmondhatjuk majd,  újabb szép korszakot zártunk - fogalmazott Varsányi Vera, akinek a munkáját a régi vezetőség segíti majd. A kiskőrösi sportolók nevében Piatkó Péter, a sportbarátok nevében a legendás 1947-es csapat egyetlen élő tagja, dr. Viszmeg Sándor és Ladóczki István köszönte meg a régi elnök tevékenységét.



III. FELADATOK A 2018-AS ÉVBEN:
III.-1) TERVEZETT VERSENYEK A 2018. ÉVBEN:








III.-2) SZAKMAI MUNKA ERŐSÍTÉSE:

1) edzés-körülmények stabilizálása, kialakítása, vagy:
megfelelő öltöző, vizesblokk
fűtés megoldása
szigetelés
Másod rangú kérdésnek tűnik, de ma, amikor verseny van az „egészségpiacon” a jelenlegi körülmények nem alkalmasak arra, hogy behozzanak, megtartsanak sportolni vágyókat, akár versenyzői, akár hobby (=bevétel lehetősége) céllal jönnek be hozzánk. A téli hidegben nem lehet felfűteni a termet, vagy csak horribilis összegért, normál öltöző, legalább egy kétállásos tusoló nagyon fontos lenne. Ezt rövid időn belül kezelni kell valamilyen módon.

2) versenyzői létszám növelése
Önmagáért beszél. Hadrafogható versenyzők számát gyarapítanunk kell. Közeledik megint egy generációváltás, fel kell rá készülnünk.

[bookmark: _GoBack]3) az ökölvívás népszerűsítése – hobby edzéslátogatók gyarapítása
Szoros összefüggésben az 1) és a 2) ponttal is. 

4)kapcsolat a testnevelő tanárokkal
Évek óta készülünk, de ebben az évben a nyári szünet előtt, vagy az augusztus végi időszakban, amikor indul a sportágválasztás, szakkör, sportkör, + testnevelés óra kiváltása, meg kell találni a megfelelő módot, helyet rá!

5) nyári sport/edzőtábor
Előkészítés alatt.

6) sportorvos kérdése
Megnyugtató és előre tervezett, tervezhető módon kell rendezni a kérdést.

7)rétegedzések – heti egy célzott alkalom – 8-12 évesek, +30-as nők, hobbysták (öltöző, vizesblokk !!)
Nem megy másként. Ha nem tartjuk ennek a szisztémáját, akkor lesznek fellángolások, de mind a gyerekeket, mind a „beugrókat” elveszítjük. A versenyezni akarókkal rutinból foglalkozunk. A kezdőknek kell az odafigyelés, edzésépítés, rendszer. A kicsikkel különösen sokat kellene foglalkoznunk. Ez nem csak a „körülmények2 kérdése.

8) hagyományápolás, hagyományőrzés ( díjak, sírok, emléktábla)
Ez talán él, működik.

9) megyei/régiós szövetség – élénkebb szövetségi élet, ne csak országos szinten
El kell dönteni, akarjuk-e – akár a szövetség vezetése egy részének ellenszele ellenében is? Van aki érdekelt a megosztottságban (megyei, régiós szinten is). Beszéljük meg, döntsük el, akarunk-e tenni valamit ebben az ügyben, vagy ki, ki „harcoljon magáért….”

10) szabadkai, nowy-saczi kapcsolat közös értékelése
Mind a kettő visszaesett. Értékeljük, és beszéljük meg, látunk-e és milyen jövőt ezen a téren? TVK ? Gyerekeknek esetleg motíváló a „külföldi” meccs? Kölcsönösség él-e, élhet-e? Testvérvárosiasság ügye? Ha látjuk értelmét, minél előbbi személyes kapcsolatfelvétel, tárgyalás tűnik szükségesnek, és utána döntés a jövőről: 
- élő, valós kétoldalú kapcsolat
- „totyogás” az eddigi szinten
- más partner keresése
- tudomásul veszsük, hogy elhalóban van.

11) „pszichés kondícionálás”
Régi adósságunk szintén. Ígéretek voltak „megye, régió”stb. de nem lett belőle semmi. Ha valósan akarunk valamit tenni – a gyerekek egy részének kellene az előrelépéshez, a jobb eredményhez, akkor döntsünk. Vannak új, fiatal pszichológusok, vegyük fel a kapcsolatot, ha nem is „sportpszichológia”, de egy, egy motíváló beszélgetés, vagy kudarcfeldolgozás, élethelyzet rendezése mind, mind sikert hozhat, megérheti a befektetett energiát. 




összeállította:


Mester Sándor
elnökségi tag


Elfogadta a HBC elnöksége 2018. május 24-ei.
 
Szabó Lajos
HBC elnöke 

